Kien strumentali biex ir-Renju Unit daħal f'dik li dak iż-żmien kienu jsejħulha l-Komunità Ekonomika Ewropea tant li nnegozja biex ir-Renju Unit daħal fiha fil-bidu tas-sebgħinijiet. Issa qed iħoss weġgħa kbira hekk kif ir-Renju Unit qed iqatta' l-karti minn mal-Unjoni Ewropea. Dan huwa Lord David Hannay li waqt li konna Londra aċċetta li nintervistawh u qalilna kif f'din is-sitwazzjoni qed jipprova jħalli barra l-emozzjonijiet personali tiegħu. Lord Hannay li anki serva bħala ambaxxatur u rappreżentant permanenti għall-Komunità Ekonomika Ewropea u għall-Ġnus Magħquda saħaq fuq kemm intqal gideb fil-kampanja biex ir-Renju Unit iħalli l-Unjoni Ewropea. Spjega kif din is-sitwazzjoni tista' tiġi solvuta b'referendum ieħor fejn il-poplu Brittaniku jingħata ċ-ċans jerġa' jaħsibha sew. Mistoqsi dwar x'furur iqum kemm-il darba jsir referendum ieħor huwa fakkar li dak li sar f'Ġunju ta' tliet snin ilu kien wieħed konsultattiv u issa jista' jsir wieħed mandatorju li ċertament jaqta' ras din il-kwistjoni li qed tifni lir-Renju Unit u lill-Unjoni Ewropea.